Vilks Baris
Vilks Baris (t. p. Vilks Baras, Vilksbaras, angl. Wilkes-Barre) – miestas Jungtinėse Amerikos Valstijose, Pensilvanijoje, prie Saskvehanos upės; Luzerno apygardos centras. Sudaro aglomeraciją su Skrantonu ir kitais apylinkių miestais (aglomeracijoje 0,56 mln. gyventojų). Pramonės centras (mašinų gamyba, tekstilės, siuvimo, odos, metalo apdirbimo, chemijos, maisto, statybinių medžiagų). Apylinkėse yra Vilks Bario–Skrantono tarptautinis oro uostas. Veikia Vilkso, Mizerikordijos universitetai, keletas koledžų. 2010 m. 79,2 % Vilks Bario gyventojų buvo baltieji, 10,9 % – afroamerikiečiai, 2,9 % – mišrios kilmės, 1,4 % – azijiečiai.